തന്മാത്രാനിര്മാണത്തിന് സൂക്ഷ്മതയേറിയ ആയുധം വികസിപ്പിച്ചു രസതന്ത്ര നൊബേല് സമ്മാനം പങ്കിട്ട് ബെഞ്ചമിന് ലിസ്റ്റും ഡേവിഡ് മാക്മില്ലനും ന്യൂഡല്ഹി : 2021 ലെ രസതന്ത്ര നൊബേല് പുരസ്കാരം പ്രഖ്യാപിച്ചു. ജര്മ്മന് സ്വദേശിയായ ബെഞ്ചമിന് ലിസ്റ്റും സ്കോട്ടിഷ് വംശജനായ ഡേവിഡ് മാക്മില്ലനുമാണ് പുരസ്ക്കാരം ലഭിച്ചത്. സമ്മാനത്തുകയായ 11.4 ലക്ഷം ഡോളര് 8.2 കോടി രൂപ ഇരുവരും ചേര്ന്ന് പങ്കിടും. അസിമെട്രിക് ഓര്ഗാനോകറ്റാലിസിസ് വികസിപ്പിച്ചെടുത്തതിനാണ് ഇരുവര്ക്കും നൊബേല് സമ്മാനം ലഭിച്ചത്. തന്മാത്രകളെ സൃഷ്ടിക്കുക എന്നത് ഒരു കലയാണ്, വളരെ പ്രയാസമേറിയ ഒന്നും. തന്മാത്രാനിര്മാണത്തിന് ഓര്ഗാനോകാറ്റലിസ്റ്റുകള് എന്ന സൂക്ഷ്മതയേറിയ ആയുധം വികസിപ്പിച്ചവരാണ് ഇത്തവണത്തെ രസതന്ത്ര നൊബേല് ജേതാക്കള് എന്ന് റോയല് സ്വീഡിഷ് അക്കാദമി ഓഫ് സയന്സസ് പുറത്തിറക്കിയ വാര്ത്താക്കുറിപ്പ് പറയുന്നു. വ്യത്യസ്ത ഗുണങ്ങളുള്ള പദാര്ഥങ്ങള് രൂപപ്പെടുത്താനും, ബാറ്ററികളില് ഊര്ജ്ജം ശേഖരിക്കാനും, രോഗങ്ങളെ അമര്ച്ച ചെയ്യാനുമൊക്കെ പുതിയ തന്മാത്രകള് ആവശ്യമാണ്. ഔഷധ ഗവേഷണ രംഗത്ത് വലിയ സ്വാധീനം ചെലുത്തുക മാത്രമല്ല, രസതന്ത്രത്തെ കൂടുതല് ഹരിതാഭമാക്കാനും ലിസ്റ്റിന്റെയും മാക്മില്ലന്റെയും കണ്ടെത്തല് സഹായിക്കുന്നതായും സ്വീഡിഷ് അക്കാദമി വ്യക്തമാക്കി.